OZNÁMENIE KOMISIE RADE

v súlade s článkom 395 smernice Rady 2006/112/ES

1.SÚVISLOSTI

Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od tejto smernice na zjednodušenie výberu DPH alebo na zamedzenie určitým daňovým únikom alebo vyhýbaniu sa dani. Keďže sa týmto postupom stanovujú výnimky zo všeobecných zásad DPH, takéto výnimky by mali byť primerané a rozsah ich pôsobnosti by mal byť obmedzený.

Listom, ktorý Komisia zaevidovala 23. decembra 2015, požiadala Rakúska republika o oprávnenie zaviesť opatrenie odchyľujúce sa od osobitnej úpravy zdaňovania prirážky pre cestovné kancelárie. Komisia v súlade s článkom 395 ods. 2 smernice o DPH listom z 20. apríla 2016 informovala ostatné členské štáty o žiadosti predloženej Rakúskou republikou. Listom z 21. apríla 2016 Komisia oznámila Rakúskej republike, že má všetky údaje, ktoré považuje za potrebné na posúdenie žiadosti.

2.ŽIADOSŤ

V článkoch 306 až 310 smernice o DPH sa stanovuje osobitná úprava „zdaňovania prirážky“ pre cestovné kancelárie, pričom je zdanený iba rozdiel (alebo prirážka) medzi cenou (bez DPH), ktorú zaplatí zákazník, a skutočnými nákladmi cestovnej kancelárie,. Tento systém je uplatniteľný, ak cestovná kancelária koná vo vlastnom mene, a nie iba ako sprostredkovateľ.

Vzhľadom na túto prirážku sa v článku 308 stanovuje, že „Základom dane a cenou bez DPH pre jednu službu poskytnutú cestovnou kanceláriou je v zmysle článku 226 bodu 8 prirážka cestovnej kancelárie, t. j. rozdiel medzi celkovou sumou bez DPH, ktorú zaplatí zákazník, a skutočnými nákladmi cestovnej kancelárie za tovary a služby, ktoré dodajú a poskytnú iné zdaniteľné osoby, ak tieto transakcie priamo slúžia v prospech zákazníka.“

V tejto súvislosti Súdny dvor Európskej únie rozhodol, že v tomto článku sa nestanovuje žiadna možnosť na celkové určenie základu dane pre zdaňovanie ziskových prirážok cestovnej kancelárie a že v dôsledku toho sa základ dane musí vypočítať vzhľadom na každú jednu službu poskytnutú cestovnou kanceláriou.

Vo svojej žiadosti sa Rakúsko chce odchýliť od článku 308 smernice o DPH, ako ho vykladá Súdny dvor Európskej únie, a umožniť cestovným kanceláriám, aby si vypočítali jednu ziskovú prirážku za rok za všetky poskytnuté služby cestovného ruchu, na ktoré sa vzťahuje osobitný systém DPH (t. j. keď cestovná kancelária nekoná ako sprostredkovateľ).

3.STANOVISKO KOMISIE

Žiadosti, ktoré Komisia dostane v súlade s článkom 395 smernice o DPH, sa preskúmajú s cieľom zistiť, či sú splnené základné podmienky na ich schválenie, t. j. či navrhované osobitné opatrenie zjednodušuje postupy pre zdaniteľné osoby a/alebo daňovú správu alebo či sa návrhom zamedzí určitým daňovým únikom alebo vyhýbaniu sa dani. Komisia v tejto súvislosti vždy zaujala rezervovaný a obozretný postoj, aby zaistila, že výnimky nenarúšajú fungovanie všeobecného systému DPH, majú obmedzený rozsah pôsobnosti, sú nevyhnutné a primerané.

Súdny dvor Európskej únie navyše rozhodol, že opatrenia prijaté na uplatnenie článku 395 smernice o DPH s cieľom zjednodušiť postup výberu DPH alebo zamedziť určitým daňovým únikom alebo vyhýbaniu sa dani musia byť nevyhnutné a primerané na uskutočnenie konkrétneho cieľa, ktorý sledujú, a musia mať čo najmenší vplyv na ciele a zásady smernice o DPH.

Z tohto rozhodnutia Súdneho dvora Európskej únie teda vyplýva, že výnimky na základe článku 395 smernice o DPH by sa mali udeľovať len vtedy, keď konkrétna situácia v členskom štáte vyžaduje osobitné opatrenie. V tomto prípade však nie je odôvodnené, prečo by takáto výnimka, požadovaná ako zjednodušujúce opatrenie, bola potrebná konkrétne v Rakúsku. Osobitná úprava pre cestovné kancelárie sa naopak uplatňuje všade v EÚ a prirážka sa má vo všetkých členských štátoch vypočítať rovnakým spôsobom, t. j. za každú jednu poskytnutú službu. Osobitnou výnimkou zameranou na zmenu situácie, ktorá je rovnako uplatniteľná vo všetkých členských štátoch, by sa preto obišiel štandardný postup, ktorým je jednomyseľné prijatie zmeny smernice o DPH Radou po porade s Európskym parlamentom na základe návrhu Komisie.

Komisia sa navyše domnieva, že takýmto odchylným opatrením by sa osobitne zvýhodnili cestovné kancelárie so sídlom v Rakúsku v porovnaní s cestovnými kanceláriami so sídlom v iných členských štátoch. Vzhľadom na to, že miesto zdanenia je aj miestom, kde je sídlo cestovnej kancelárie, by takáto výhoda mohla spôsobiť problémy z hľadiska hospodárskej súťaže na vnútornom trhu, najmä v čase, keď zákazníci kupujú čoraz viac týchto služieb online. Cestovné kancelárie so sídlom v Rakúsku (alebo ktoré sa premiestnia do Rakúska) by podľa žiadosti o výnimku mali možnosť vypočítať celkovú ziskovú prirážku za kalendárny rok. Na rozdiel od cestovných kancelárií v iných členských štátoch by teda mali možnosť konsolidovať záporné prirážky vyplývajúce z určitých osobitných služieb kladnými prirážkami za iné služby, čo by viedlo k nižšej povinnosti DPH a následne aj k nižším odvodom dane daňovej správe.

Komisia už v roku 2002 navrhla nový režim pre cestovné kancelárie na účely DPH. Rada sa však nemohla dohodnúť na (zmenenom) návrhu, ktorý Komisia nakoniec v roku 2014 stiahla. Komisia napriek tomu naďalej skúma možnosti prípadného zlepšenia tohto systému pri zohľadnení účinkov uvedeného rozsudku Súdneho dvora Európskej únie o cestovných kanceláriách a na základe zásady zdanenia v členskom štáte určenia, ktorú Európska únia schválila ako hlavnú zásadu pre budúce právne predpisy v oblasti DPH a ktorú neskôr Komisia zapracovala do Akčného plánu v oblasti DPH. Na tento účel Komisia čoskoro začne pracovať na štúdii s cieľom zhodnotiť celý režim pre cestovné kancelárie (vrátane metódy výpočtu prirážky), ktorý je v súčasnosti založený na zásade miesta pôvodu, a to okrem iného s cieľom minimalizovať administratívnu záťaž.

4.ZÁVER

Na základe uvedených skutočností Komisia namieta proti žiadosti Rakúskej republiky.